SKRIFTLIG FORESPØRGSEL E-2654/99

af Sebastiano Musumeci (UEN) til Kommissionen

(12. januar 2000)

Om: Forebyggelse af infektionssygdomme blandt immigranter

I forbindelse med den sjette internationale workshop om kultur, sundhed og immigration (Rom) er der sket offentliggørelse af de seneste statistikker fra det italienske Istituto San Gallicanos afdeling for forebyggende lægebehandling i forbindelse med migrationer og turisme og for tropisk dermatologi. Ifølge disse statistikker er forekomsten af infektionssygdomme blandt immigranter i Italien steget fra 7 % til 11 %.

Blandt de sygdomme, der konstateres hos immigranter, giver stigningen af infektionssygdomme anledning til særlig bekymring, især viral hepatitis A, B og C og AIDS, men også spedalskhed, som tidligere kun forekom temmelig sjældent.

Kan Kommissionen på denne baggrund oplyse:

1. om ikke den anser det for muligt at yde finansiel støtte til ad hoc-strukturer, som skal have til opgave at foretage helbredskontrol ved de største grænseovergange i betragtning af den stigende tilstrømning til EU's medlemsstater af immigranter fra tredjelande?

2. om den har taget eller agter at tage initiativer til forebyggelse af infektionssygdomme blandt immigranter fra tredjelande i EU-landene og af en eventuel smittespredning til den europæiske befolkning?

3. om den agter at træffe særlige foranstaltninger for at sikre immigranterne adgang til de nationale sundhedsvæseners tjenesteydelser?

Svar afgivet på Kommissionens vegne af Antonio Vitorino

(27. marts 2000)

Kommissionen minder om, at Det ekstraordinære Europæiske Råd i Tammerfors den 15. og 16. oktober 1999 fastslog, at Den Europæiske Union skal sikre en retfærdig behandling af tredjelandsstatsborgere, som opholder sig lovligt på medlemsstaternes område. En mere effektiv integrationspolitik bør sigte mod at indrømme dem rettigheder og pligter, der kan sidestilles med dem, der gælder for EU-borgere. Den bør også fremme ikke-forskelsbehandling i det økonomiske, sociale og kulturelle liv og udforme foranstaltninger til bekæmpelse af racisme og fremmedhad(1).

Kommissionen understreger, at indvandrere fra tredjelande ikke udgør en ensartet gruppe. Der er faktisk tale om en gruppe, der kan opdeles efter retsstilling, varigheden af deres ophold på EU's område, hjemland og den økonomiske og sociale situation. Enhver sammenblanding, der tager sigte på at stemple indvandrere som en risikogruppe hvad angår spredning af smitsomme sygdomme, må derfor på det bestemteste afvises.

Kommissionen har til hensigt i løbet af året at fremlægge en rapport om indvandrernes sundhedstilstand. Det sker inden for rammerne af udarbejdelsen af rapporter om sundhedstilstanden i EU, der enten vedrører sundhedstilstanden for hele befolkningen eller for særlige befolkningsgrupper. Formålet med denne rapport er at udlede nogle generelle tendenser om sundhedstilstanden for indvandrere fra tredjelande, der har bopæl i medlemsstaterne.

Sundhedskontrollen med indvandrere fra tredjelande, der lovligt tager ophold i medlemsstaterne, er på nuværende tidspunkt reguleret af medlemsstaternes nationale lovgivninger. Kommissionen har ikke til hensigt at finansiere ad hoc-strukturer til gennemførelse af helbredsundersøgelser ved grænseovergangene.

Hvad angår adgangen til de nationale sundhedsvæsener minder Kommissionen om forslaget til forordning(2) om at udvide anvendelsesområdet for Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere og deres familiemedlemmer, der flytter inden for Fællesskabet, til også at omfatte tredjelandsstatsborgere(3). Hensigten med dette forslag er væsentligst at sikre, at tredjelandsstatsborgere, der har lovlig bopæl i EU, og som er dækket af en social sikringsordning i en medlemsstat, på samme måde som EU-borgere ikke mister deres rettigheder, når de rejser inden for EU, og at de omfattes af EU-reglerne om samordning af de sociale sikringsordninger, der bl.a. indeholder et særligt kapitel om ydelser i forbindelse med sygdom og barsel.

Kommissionen henleder desuden det ærede medlems opmærksomhed på forslaget til direktiv om gennemførelse af princippet om ligebehandling af alle uanset race eller etnisk oprindelse(4). Ifølge dette forslag kan medlemsstaterne hverken direkte eller indirekte diskriminere på grund af race eller etnisk oprindelse og heller ikke med hensyn til social beskyttelse eller sikring. Forslaget skal ses i forbindelse med den generelle ramme for gennemførelsen af EF-traktatens artikel 13 (tidligere artikel 6 A). Der pågår i øjeblikket forhandlinger om dette forslag i Rådet og Europa-Parlamentet.

(1) Punkt 18 i konklusionerne fra Det Europæiske Råd.

(2) EFT C 6 af 10.1.1998.

(3) EFT L 149 af 5.7.1971.

(4) KOM(1999) 566 endelig udg.